# REZOLÚCIA Č. 260

# ZMENA A DOPLNENIE ČLÁNKU 12.1 DOHODY O ZALOŽENÍ EURÓPSKEJ BANKY PRE OBNOVU A ROZVOJ S CIEĽOM ZRUŠIŤ POVINNÉ KAPITÁLOVÉ OBMEDZENIE NA BEŽNÉ OPERÁCIE

RADA GUVERNÉROV,

Uznávajúc zásadnú úlohu multilaterálnych rozvojových bánk (MDB) pri riešení viacerých naliehavých globálnych výziev;

Berúc na vedomie významné zmeny v postupoch riadenia kapitálu vo finančnom sektore od nadobudnutia platnosti dohody z 28. marca 1991;

So želaním umožniť optimálne využitie kapitálovej kapacity Banky na dosiahnutie maximálneho potenciálneho vplyvu Banky v prijímateľských krajinách;

Vítajúc rozsiahle odporúčania Nezávislého hodnotenia rámcov kapitálovej primeranosti skupiny G20 a ich dôkladné zváženie zo strany Banky, vrátane konkrétneho odporúčania modernizovať prístup MDB k riadeniu kapitálovej primeranosti presunutím špecifických limitov pákového efektu zo stanov MDB do rámcov kapitálovej primeranosti MDB, a to koordinovaným spôsobom medzi MDB;

Po zvážení a odsúhlasení správy Radou riaditeľov „Z*mena a doplnenie článku 12.1 Dohody o založení Európskej banky pre obnovu a rozvoj s cieľom zrušiť povinné kapitálové obmedzenie na bežné operácie*“ a jej odporúčania na schválenie zmeny a doplnenia článku 12.1 dohody s cieľom odstrániť povinné kapitálové obmedzenie na bežné operácie; a

Vychádzajúc z toho, že Rada riaditeľov bude v rámci svojej zodpovednosti za ochranu finančného zdravia a udržateľnosti Banky zachovávať primeraný nominálny limit pákového efektu na operácie, stanovený na základe príslušných kapitálových ukazovateľov, v rámci kapitálovej primeranosti Banky.

KONŠTATUJE, ŽE:

1. Článok 12.1 dohody sa mení a dopĺňa vypustením jeho súčasného znenia a vložením nového znenia v nasledovnom znení:

„*Rada riaditeľov stanoví a udržiava primerané limity, pokiaľ ide o ukazovatele kapitálovej primeranosti, s cieľom chrániť finančné zdravie a udržateľnosť banky.“*

1. Členovia Banky budú požiadaní, aby sa vyjadrili, či súhlasia s uvedenou zmenou a doplnením tak, že (a) vyhotovia a uložia v Banke listinu, v ktorej uvedú, že daný člen prijal uvedenú zmenu a doplnenie v súlade so svojím právom, a (b) predložia Banke dôkaz vo forme a obsahu, ktoré sú pre ňu uspokojivé, že zmena a doplnenie boli prijaté a listina o prijatí bola vyhotovená a uložená v súlade s právom tohto člena.

1. Uvedená zmena nadobudne platnosť tri (3) mesiace po dni, keď Banka formálne potvrdí svojim členom, že boli splnené požiadavky na prijatie uvedenej zmeny, v súlade s článkom 56 dohody.

(Prijaté 18. mája 2023)